ΓΡΑΠΤΗ ΕΡΩΤΗΣΗ E-3263/98

υποβολή: Παναγιώτης Λαμπρίας (PPE) προς την Επιτροπή

(30 Οκτωβρίου 1998)

Θέμα: Άνιση μεταχείριση της ελληνικής γλώσσας στην Επιτροπή

Παρά τη θεσμικώς κατοχυρωμένη επιταγή της γλωσσικής ισοτιμίας των 11 επισήμων γλωσσών, στην πράξη δεν υφίσταται ισότιμη αντιμετώπιση της ελληνικής γλώσσας. Είναι χαρακτηριστικό ότι, από την ένταξη της Ελλάδος μέχρι σήμερα, το σύστημα γλωσσικής πληροφορικής στήριξης multilis της κεντρικής βιβλιοθήκης της Επιτροπής δεν προβλέπει τη δυνατότητα χρήσης ελληνικών χαρακτήρων με αποτέλεσμα να μην μπορούν να καταχωρηθούν ελληνικά έγγραφα. Ως εκ τούτου ένας αναγνώστης στερείται της δυνατότητας να κάνει χρήση της βάσης δεδομένων ECLAS όταν αναζητεί ελληνικά βιβλία ευρωπαϊκού ενδιαφέροντος, γεγονός που αποθαρρύνει την προμήθευση της βιβλιοθήκης με ελληνικά βιβλία. Παράλληλα, δεν υπάρχει δυνατότητα χρήσεως e-mail με ελληνικούς χαρακτήρες, σε πολλές γενικές διευθύνσεις.

Ερωτάται η Επιτροπή:

1. Τί μέτρα προτίθεται να λάβει η Επιτροπή προκειμένου να αντιμετωπίσει συνολικώς το ζήτημα της Ελληνικής γλώσσας στον τομέα της γλωσσικής πληροφορικής στήριξης;

2. Έχουν, ή προβλέπεται να εκπονηθούν, προς τούτο μελέτες και συγκεκριμένες δράσεις;

3. Υπάρχει κάποια ειδική υπηρεσιακή ομάδα για την Ελληνική γλώσσα; Αν όχι, προβλέπεται η σύστασή της;

4. Ποια η συνεργασία της Επιτροπής με το ΔΕΚ, δεδομένου ότι η βιβλιοθήκη του Δικαστηρίου έχει λάβει ορισμένα αποτελεσματικά μέτρα;

Απάντηση του κ. Oreja εξ ονόματος της Επιτροπής

(17 Δεκεμβρίου 1998)

Γενικά, η υποδομή πληροφορικής της Επιτροπής επιτρέπει την χωρίς περιορισμούς χρήση της ελληνικής γλώσσας. Ωστόσο, σε ορισμένα συστήματα πληροφόρησης, η μικτή χρησιμοποίηση εμπλουτισμένων λατινικών (με τονισμένους χαρακτήρες) και ελληνικών παρουσιάζει ακόμη μερικά προβλήματα. Άλλωστε, αυτός είναι ο λόγος για τον οποίο ένα σύστημα όπως το CELEX χρησιμοποιεί χωριστή βάση δεδομένων για την αποθήκευση πληροφοριών στα ελληνικά.

Το πρόβλημα της μικτής χρήσης διαφορετικών γραμματοσειρών έχει λυθεί οριστικά με τη χρησιμοποίηση του προτύπου Unicode. Τα εργαλεία πληροφορικής γραφείου που διαθέτει σήμερα η Επιτροπή (Office97) χρησιμοποιούν αυτό το πρότυπο. Αντίθετα, τα συστήματα πληροφόρησης δεν χρησιμοποιούν ακόμη το προαναφερόμενο πρότυπο και αναγκάζονται να προσφεύγουν σε εκ περιτροπής χρήση διαφορετικών γραμματοσειρών (ISO 8859/1 και ISO 8859/7) για την καταχώριση και οπτική απεικόνιση των εμπλουτισμένων λατινικών χαρακτήρων και των ελληνικών χαρακτήρων. Η Επιτροπή ανέπτυξε ένα γενικό εργαλείο (mf-windows), το οποίο παρέχει στους χρήστες την κατάλληλη διεπαφή οπτικής απεικόνισης και καταχώρισης προκειμένου να είναι δυνατή η εν λόγω εκ περιτροπής χρήση. Είναι η λύση που προτείνεται για όλα τα συστήματα πληροφόρησης τα οποία επιτρέπουν τη μικτή αποθήκευση των δύο γραμματοσειρών, εν αναμονή άλλων εργαλείων που θα καθιστούν δυνατή την πλήρη χρησιμοποίηση του Unicode.

Η τροφοδότηση και η διαχείριση του καταλόγου ECLAS, του καταλόγου των βιβλιοθηκών της Επιτροπής που διαδίδεται στο Ίντερνετ, πραγματοποιούνται με το λογισμικό διαχείρισης βιβλιοθηκών DRA MultiLIS. Από την καθιέρωση της έκδοσης 11.1 του λογισμικού αυτού, η καταχώριση των πληροφοριών με ελληνικούς χαρακτήρες προβλέπεται εξ αρχής. Η νέα αυτή έκδοση άρχισε να λειτουργεί στις βιβλιοθήκες της Επιτροπής στις 2 Οκτωβρίου 1998. Συνεπώς, και παράλληλα με την εγκατάσταση του εργαλείου mf-windows, είναι στο εξής δυνατή η χρήση ελληνικών χαρακτήρων σε MultiLIS.

Μετά από τον εξοπλισμό των βιβλιοθηκών της Επιτροπής με την έκδοση 11.1 του λογισμικού MultiLIS, η κεντρική βιβλιοθήκη αυξάνει τις επαφές της με τη βιβλιοθήκη του Δικαστηρίου στο Λουξεμβούργο. Η βιβλιοθήκη αυτή, η οποία διαθέτει το ίδιο λογισμικό διαχείρισης βιβλιοθηκών, ανέπτυξε περιφερειακές λύσεις προσαρμοσμένες στο δικό της περιβάλλον πληροφορικής. Το περιβάλλον αυτό διαφέρει από εκείνο της Επιτροπής (πλατφόρμα Unixware) και επιτρέπει την καταχώριση ελληνικών χαρακτήρων. Σε στενή συνεργασία με το Δικαστήριο, η Επιτροπή εξετάζει επισταμένως τις δυνατότητες να εφαρμόσει αυτές τις πρακτικές λύσεις και στο δικό της περιβάλλον πληροφορικής.